*Kitos reikšmės – A21.*

| Magistralinis kelias A21 (Lietuva) |
| --- |
| **Panemunės miestelio rytinis aplinkkelis** |
|  |
|  |
|  |
|  |
| Valstybės | Lietuva Lietuva |
| Ilgis | 4 km |
| Pradžia | Panemunė |
| Pabaiga | Sovetskas |
| Pastatytas | 2015 m. |
| Apskritys | Tauragės apskritis |
| Miestai | Panemunė |
|  |
| Aplinkkelio tiltas per senvagę |

**Panemunės miestelio rytinis aplinkkelis** – Pagėgių savivaldybės teritorijoje nutiestas Lietuvos magistralinis kelias, aplenkiantis Panemunę iš rytų pusės ir jungiantis kelią  **A12**  Ryga–Šiauliai–Tauragė–Kaliningradas  su Lietuvos–Rusijos pasienyje statomu nauju Panemunės-Sovetsko aplinkkelio tiltu. Trasos ilgis – 4 km, apimantis 183,90–187,90 km ruožą. 

Objektą 2015 m. pastatė kelių statybos bendrovės „Latvijas tilti" ir „Kauno keliai". Aplinkkeliu naudojasi pasienio tarnybos. Eismas pajudės tik atidarius tiltą ir abiejų kaimyninių šalių pasienio pusėse esančius pasienio kontrolės postus.

Lietuvos pusėje atlikti darbai:

* nutiestas 4 km ilgio kelio ruožas, prasidedantis Panemunėje nuo muitinės terminalo, sankirtoje su keliu  **A12** , šalia  **4229**  Vilkyškiai–Bitėnai–Panemunė ,
* pastatytas 477 m ilgio tiltas per Nemuno senvagę,
* pastatyta 90 m ilgio estakada (jungtis tarp aplinkkelio ir naujojo tilto per Nemuną).
* įrengti technologiniai keliai, apšvietimas, komunikacijos linijos, vaizdo stebėjimo kameros, rekonstruotos melioracijos sistemos.

Statybos sąlygos
----------------

Aplinkkelio projektas buvo pripažintas „Metų kelio projektu".. Kelio trasa suprojektuota ir pastatyta plyname lauke, kur iki šiol driekėsi plačiai užliejamos Nemuno deltos slėnio pievos. Vietovei būdingos per potvynius susidarančios stiprios srovės, ledonešiai. Slėnis išvagotas senvagių, gruntinis vanduo slūgso prie žemės paviršiaus, giliau slypi durpės, sapropelis ir kiti nepalankūs gruntai. Žemės sankasa buvo pakelta iki 9,25 m aukščiau jūros lygio. Be sankasoje supiltų apie 300 tūkst. kub. metrų grunto, visa sankasa buvo sluoksniais armuota tinklais ir geotekstile, šlaitai apsaugoti nuo galimo ledonešio betonu. Pirmą kartą Lietuvos kelių statyboje panaudotas toks didelis kiekis įvairių geotekstilinių medžiagų. Dėl nepalankių techninių aplinkybių gruntas buvo imamas ne iš Nemuno vagos dugno, bet atsivežamas autotransporto priemonėmis iš tolimesnių karjerų.

Aplinkkelio atidarymas
----------------------

2018 m. buvo paskelbta apie ryškias kelio sankasos deformacijas: per trejus metus nuo pastatymo nenaudojamas kelias vietomis įdubo apie 1 metrą. Eismą ne tik pasienio tarnyboms, bet ir visiems planuojama atverti, Lietuvai suremontavus kelio nusėdimus iki 2019 m. rugpjūčio mėn. o Rusijai panašiu laiku baigus statyti tiltą ir savo pusėje įrengus kelio infrastruktūrą.

### Kapitalinis remontas

2021 m. sausį Lietuvos automobilių kelių direkcija paskelbė viešąjį pirkimo konkursą A21 Panemunės aplinkkelio nuo 0,00 iki 3,326 km sankasos kapitalinio remonto darbams atlikti.

Pasienio perėjimo punktas
-------------------------

Aplinkkelio pradžioje pastatytas naujas pasienio perėjimo punktas Rambynas-Dubkai, atitinkantis Šengeno zonai keliamus reikalavimus. Objektą Lietuvos krante buvo planuojama užbaigti 2018 m. Rusijos pusėje 2020 m. baigtos vilkinamo tilto per Nemuną statybos ir įrengtas vienas didžiausių Rusijos pasienyje Dubkų pasienio punktas.

Šaltiniai
---------

1. ↑  „Latvijas tilti" ir „Kauno keliai" pabaigė Panemunės aplinkkelio statybas
2. ↑  Panemunės aplinkkelis buvo rimtas iššūkis kelininkams
3. ↑  Panemunės rytinis aplinkkelis - Metų Kelių Projektas
4. ↑  Panemunės aplinkkelį tikimasi pataisyti iki rugpjūčio
5. ↑  „Valstybinės reikšmės magistralinio kelio A21 Panemunės aplinkkelio nuo 0,00 iki 3,326 km sankasos kapitalinis remontas". /verslolink.lt. Nuoroda tikrinta 2020 m. vasario 1 d..
6. ↑  Statomas vienas moderniausių pasienio kontrolės punktų Archyvuota kopija 2017-11-14 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Magistralinis kelias A21 (Lietuva)** – vaizdinė ir garsinė medžiaga  |

* Aplinkkelio trasa žemėlapyje (maps.lt)

v • a • r **Lietuvos magistraliniai keliai** 

A1 | A2 | A3 | A4 | A5 | A6 | A7 | A8 | A9 | A10 | A11 | A12 | A13 | A14 | A15 | A16 | A17 | A18 | A19 | A20 | A21